คาดโทษปล่อยข้อมูลลูกค้า
ธปท.สั่งสถาบันการเงินห้ามเปิดเผยข้อมูลความลับลูกค้า ป้องการขายพ่วงผลิตภัณฑ์การเงินอื่นโดยที่ลูกค้าไม่ยินยอม
29 ต.ค. 2565

ธปท.สั่งสถาบันการเงินห้ามเปิดเผยข้อมูลความลับลูกค้า ป้องการขายพ่วงผลิตภัณฑ์การเงินอื่นโดยที่ลูกค้าไม่ยินยอม
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) ได้ลงนามออกหนังสือแจ้งถึงธนาคารพาณิชย์ สถาบันการเงินเฉพาะกิจของรัฐ (ธนาคารรัฐ) บริษัทผู้ประกอบธุรกิจบัตรเครดิตและหรือสินเชื่อบุคคลภายใต้กำกับที่มิใช่สถาบันการเงิน (นันแบงก์) บริษัทผู้ประกอบธุรกิจสินเชื่อรายย่อยเพื่อการประกอบอาชีพ (นาโนไฟแนนซ์) ทุกแห่ง เพื่อกำชับให้มีการควบคุมดูแลรักษาข้อมูลความลับของลูกค้า ไม่ให้เปิดเผยหรือนำไปใช้เพื่อแสวงหาประโยชน์ในทางที่น่าจะก่อให้เกิดความเสียหายแก่ลูกค้า รวมถึงมีการนำไปใช้ประโยชน์ในการขายพ่วงผลิตภัณฑ์การเงินอื่นๆ
ทั้งนี้ ในหนังสือของ ธปท.ได้เน้นย้ำให้สถาบันการเงินตระหนักถึงความสำคัญและความรับผิดชอบต่อการเก็บรักษาข้อมูลลูกค้า โดยกำหนดหรือทบทวนนโยบาย คู่มือการปฏิบัติงาน ตลอดจนระบบงานที่เกี่ยวข้องกับการเก็บรักษาข้อมูลลูกค้า พร้อมมาตรการป้องกันการนำข้อมูลลูกค้าออกเปิดเผย หรือนำไปใช้โดยฝ่าฝืนต่อกฎหมาย ระเบียบหรือข้อบังคับ ซึ่งถือเป็นความผิดต้องรับโทษตามกฎหมายแล้ว ยังอาจส่งผลกระทบต่อความน่าเชื่อถือของสถาบันการเงินโดยรวมได้
นอกจากนี้ ธปท.ยังอยู่ระหว่างทบทวนแบบฟอร์มและกฎระเบียบที่เหมาะสมในการเปิดเผยข้อมูลลูกค้า ในส่วนของการยินยอมเปิดเผยข้อมูลลูกค้าต้องชัดเจน ทั้งตัวหนังสือต้องมีขนาดเหมาะสมสามารถอ่านได้สะดวก และมีข้อมูลที่ระบุไว้ชัดเจนว่าอะไรให้เปิดเผยได้บ้าง หากลูกค้ากาช่องที่ไม่ต้องการเปิดเผย สถาบันการเงินก็ไม่สามารถเอาข้อมูลลูกค้าไปใช้ในการเสนอบริการหรือขายพ่วงผลิตภัณฑ์อื่นๆ ได้
ทั้งนี้ พ.ร.บ.ธุรกิจสถาบันการเงินในไทย มาตรา 155 ระบุโทษไว้ว่า ผู้ใดล่วงรู้หรือได้มาซึ่งความลับของสถาบันการเงินโดยเหตุที่เป็นผู้มีอำนาจในการจัดการหรือเป็นพนักงาน และเปิดเผยความลับนั้นในประการที่น่าจะก่อให้เกิดความเสียหายแก่บุคคลอื่นหรือประชาชน ต้องระวางโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ
นายรณดล กล่าวว่า ธปท.ได้หารือกับธนาคารพาณิชย์ถึงการปรับปรุงแบบฟอร์มเปิดเผยข้อมูลลูกค้า ต้องมีช่องให้ลูกค้าเลือกให้ชัดเจนว่าต้องการจะรับทราบข้อมูลผลิตภัณฑ์อื่นเพิ่มหรือไม่ ไม่เขียนอย่างคลุมเครือ ป้องกันการทำให้ลูกค้าเข้าใจผิดหรือนำข้อมูลไปขายผลิตภัณฑ์อื่น เช่น ประกัน กองทุนรวมต่างๆ